**Likumprojekta “Grozījumi Aizsargjoslu likumā”
sākotnējās ietekmes novērtējuma ziņojums (anotācija)**

|  |
| --- |
| **Tiesību akta projekta anotācijas kopsavilkums** |
| Mērķis, risinājums un projekta spēkā stāšanās laiks (500 zīmes bez atstarpēm) | Likumprojekts ”Grozjumi Aizsargjoslu likumā” (turpmāk – likumprojekts) izstrādāts, lai precizētu pašreiz Aizsargjoslu likumā noteikto maksimālo aizsargjoslas platumu, paredzot Aizsargjoslu likuma 23.1 panta otrajā daļā noteikto aizsargjoslu ap paaugstināta drošības līmeņa militāriem objektiem maksimālo platumu palielināt no 600 metriem uz 2800 metriem. Tāpat ar likumprojektu paredzēts noteikt aizsargjoslās ap valsts aizsardzības objektiem, tajā skaitā aizsargjoslās ap paaugstināta drošības līmeņa valsts aizsardzības objektiem, nekustamā īpašuma atsavināšanas saskaņošanu un pirmpirkuma tiesību izmantošanu.Likumprojekts stāsies spēkā nākamajā dienā pēc tā izsludināšanas un publicēšanas Latvijas Vēstnesis. |

|  |
| --- |
| **I. Tiesību akta projekta izstrādes nepieciešamība** |
| 1. | Pamatojums | Aizsardzības ministrijas iniciatīva, kā arī Ministru kabineta 2019.gada 15.janvāra sēdes protokola Nr.2 71.§ 3.1. punkts ( Aizsargjoslu likuma 58.5 pantā). |
| 2. | Pašreizējā situācija un problēmas, kuru risināšanai tiesību akta projekts izstrādāts, tiesiskā regulējuma mērķis un būtība | 1. Aizsardzības ministrija sadarbībā ar Nacionālajiem bruņotajiem spēkiem ir vērtējusi nepieciešamību atsevišķiem militāriem objektiem noteikt lielāku maksimālo aizsargjoslas platumu nekā šobrīd paredz Aizsargjoslu likums. Aizsargjoslu likumā noteikto maksimālo aizsargjoslas platumu atsevišķiem objektiem nepieciešams palielināt, lai ievērotu konkrētā objekta drošības prasības, kas noteiktas Ziemeļatlantijas līguma organizācijas standarta dokumentos. Tādēļ ir nepieciešams veikt attiecīgus grozījumus Aizsargjoslu likumā, paredzot Aizsargjoslu likuma 23.1 pantā papildinājumu attiecībā uz aizsargjoslu ap paaugstināta drošības līmeņa militāriem objektiem, kuras maksimālais platums ir līdz 2800 metriem. Lai nodrošinātu fiziskās drošības prasības gadījumā, ja militārajā objektā notiek ārkārtas situācija, kā arī, lai nodrošinātu paša objekta drošību, pašreiz ap objektu tiek noteikta Aizsargjoslu likumā maksimāli iespējamā aizsargjosla 600 metru platumā.

Pamatojums aizsargjoslas palielinājumam ap konkrētiem objektiem ir saistīts ar drošības līmeņa nodrošināšanu apkārtējā teritorijā. Attiecībā uz ierobežojumiem ap šādiem objektiem ir paredzēts, ka:* civilo objektu būvniecība nav pieļaujama tuvāk par 1400 metriem no potenciāli bīstamās vietas;
* objektu ar īpašiem konstruktīviem risinājumiem (ar lielām stiklojuma platībām, ar palielināto stāvu daudzumu), kā arī objektu, kur var atrasties liels cilvēku daudzums (daudzdzīvokļu mājas, skolas, ofisi, slimnīcas, bērnu dārzi, tirdzniecības centri), būvniecība nav pieļaujama tuvāk par 2800 metriem no potenciāli paaugstināta drošības līmeņa vietas.

Ir paredzams, ka šāda veida aizsargjoslas tiks veidotas ap 3 objektiem Latvijā. Šobrīd norit darbs pie nepieciešamo zemes vienību pārņemšanas Aizsardzības ministrijas valdījumā, - zemes uzmērīšana, robežu noteikšana u.c. darbi īpašumu pārņemšanai. Konkrēto vietu izvēle ir veikta tā, lai tās būtu maksimāli tālu no apdzīvotām vietām vai ēkām. Paaugstināta drošības līmeņa valsts aizsardzības objektu aizsargjoslas ir plānotas noteikt tā, lai tās vispār neskartu vai minimāli skartu privātpersonu īpašumus. Papildus, saistībā ar paaugstināta drošības līmeņa valsts aizsardzības objektu aizsargjoslas noteikšanu, plānots izdot Ministru kabineta noteikumus (likumprojekta 2.pants), kuros atrunāt aprobežojumus, sadalot ierobežojumus 3 zonās:1. 1.drošības zona (līdz 600 metriem no būvju kompleksa ārējās sienas). Šajā drošības zonā saimnieciskā darbība saskaņojama ar valsts aizsardzības objekta valdītāju. Drošības zonā paredzēts noteikt ierobežojumu I-III grupas būvju un I-III grupas inženierbūvju izbūvei, izņemot tās, kas nepieciešamas militārā objekta darbības nodrošināšanai. 1.drošības zonā nav paredzēts atļaut ierīkot spēļu laukumus un atpūtas zonas, kā arī celt teltis un kurt ugunskurus, rīkot publiskus pasākumus, to skaitā sapulces, gājienus un piketus. Tāpat bez saskaņošanas ar valsts aizsardzības objekta valdītāju aizliegts turēt dzīvniekus un nokraut materiālus, novietot mehāniskos transportlīdzekļus un traktortehniku vai citu tehniku, fotografēt, filmēt vai citādā veidā dokumentēt valsts aizsardzības objektu;
2. 2. drošības zona (600 – 1400 metri no būvju kompleksa ārējās sienas). Šajā drošības zonā saimnieciskā darbība saskaņojama ar valsts aizsardzības objekta valdītāju . Drošības zonā paredzēts noteikt ierobežojumu III grupas būvju, III inženierbūvju būvniecībai, izņemot tās, kas nepieciešamas militārā objekta darbības nodrošināšanai. Ar objekta valdītāja saskaņojumu atļautas I-II grupas ēkas un I-II grupas inženierbūves. Šajā drošības zonā ar valsts aizsardzības objekta valdītāja saskaņojumu, (izvērtējot cilvēku daudzumu) atļauts ierīkot spēļu laukumus un atpūtas zonas, kā arī celt teltis un kurt ugunskurus. Drošības zonā nav paredzēta atļauja rīkot publiskus pasākumus, to skaitā sapulces, gājienus un piketus. Šajā drošības zonā būtu pieļaujams turēt dzīvniekus, nokraut materiālus, novietot mehāniskos transportlīdzekļus un traktortehniku vai citu tehniku;
3. 3. drošības zona (no 1400 – 2800 metri no būvju kompleksa ārējas sienas). Šajā drošības zonā Šajā drošības zonā saimnieciskā darbība saskaņojama ar valsts aizsardzības objekta valdītāju. Drošības zonā paredzēts noteikt ierobežojumu III grupas būvju būvniecībai, izņemot tās, kas nepieciešamas militārā objekta darbības nodrošināšanai. Ar saskaņojumu pieļaujamas I-II grupas ēkas un I-III grupas inženierbūves.

Tāpat likumprojekta 23.1 pantā tiek sniegts jēdziena “paaugstināta drošības līmeņa valsts aizsardzības objekts” skaidrojums, proti, ka paaugstinātas drošības līmeņa valsts aizsardzības objekts ir objekts, kurā glabā un lieto sprādzienbīstamus, uguns nedrošus militārām vajadzībām nepieciešamus priekšmetus. Vienlaikus likumprojekta 23.1. pants tiek papildināts ar jaunu 2.2 daļu, kurā tiek noteikts deleģējums Aizsardzības ministrijai izstrādāt metodikas projektu. Tas, savukārt, ir nepieciešams, lai Ministru kabinetā iesniegtu apstiprināšanai atbilstoši Aizsargjoslu likuma 59. panta pirmajai daļai aizsargjoslu ap valsts aizsardzības objektiem noteikšanas metodiku, kas ietver objektu ekspluatācijas un drošības prasības, uzturēšanas un objekta stāvokļa kontroles mehānisku, aizsargjoslu ierīkošanas kārtību un apzīmēšanu dabā. Līdzīgi deleģējumi nozaru ministrijām izstrādāt aizsargjoslu noteikšanas metodiku ir noteikti Aizsargjoslu likuma 6. panta ceturtajā daļā, 9. panta piektajā daļā, 11. panta otrajā daļā u.c.Aizsargjoslu likuma 58.5 panta grozījumi paredz, - ja īpašnieks atsavina nekustamo īpašumu, kas atrodas aizsargjoslās ap valsts aizsardzības objektiem, tajā skaitā aizsargjoslās ap paaugstināta drošības līmeņa valsts aizsardzības objektu, tam ir jāsaņem Aizsardzības ministrijas atļauja. Šāds ierobežojums nosakāms ņemot vērā šo objektu būtisko nozīmi un drošības riskus, kas ir saistīti ar aizsargjoslās esošu objektu nonākšanu nevēlamu personu rīcībā un to iespējamo rīcību izmantojos šo objektu specifisko atrašanās vietu.Līdzīgs princips jau šobrīd ir ietverts likumā “Par zemes privatizāciju lauku apvidos”, kas cita starpā, noteic ierobežojumus darījumiem ar zemes īpašumiem. Likuma “Par zemes privatizāciju lauku apvidos” 29.panta pirmā daļa paredz zemes veidus, kurus īpašumā nevar iegūt ārvalstnieki (personas, kurām piemērojami 29.panta pirmās daļas ierobežojumi ir noteiktas 28.panta ceturtajā daļā un pamatā attiecas uz personām, kuras nav Latvijas, Eiropas Savienības vai Eiropas Ekonomiskās zonas valstu, valstu, ar kurām Latvijas Republika ir noslēgusi starptautiskus līgumus par ieguldījumu veicināšanu un aizsardzību, ko apstiprinājusi Saeima līdz 1996.gada 31.decembrim, pilsoņi vai Latvijas nepilsoņi). Aizsargjoslu likuma 58.5 panta grozījumi arī paredz, - ja īpašnieks atsavina nekustamo īpašumu, kas atrodas aizsargjoslās ap valsts aizsardzības objektiem, tajā skaitā aizsargjoslās ap paaugstināta drošības līmeņa valsts aizsardzības objektiem, un robežojos ar to, Aizsardzības ministrijai uz to ir pirmpirkuma tiesības. Šādas pirmpirkuma tiesības dod Aizsardzības ministrijai iespēju nepieciešamības gadījumā, izvērtējot lietderības apsvērumus, palielināt militāro poligonu un citu objektu teritoriju. Šajā gadījumā nebūtu piemērojams Sabiedrības vajadzībām nepieciešamā nekustamā īpašuma atsavināšanas likums. |
| 3. | Projekta izstrādē iesaistītās institūcijas un publiskas personas kapitālsabiedrības | Aizsardzības ministrija, Nacionālie bruņotie spēki, Valsts aizsardzības militāro objektu un iepirkumu centrs.  |
| 4. | Cita informācija | Nav |

|  |
| --- |
| **II. Tiesību akta projekta ietekme uz sabiedrību, tautsaimniecības attīstību un administratīvo slogu** |
| 1. | Sabiedrības mērķgrupas, kuras tiesiskais regulējums ietekmē vai varētu ietekmēt | Novadu pašvaldības, nekustamā īpašuma īpašnieki, kā arī objektu, kuriem tiek noteiktas aizsargjoslas, īpašnieki vai valdītāji, sabiedrība kopumā.Konkrētas pašvaldības ir informētas par aizsargjoslu ap paaugstināta drošības līmeņa valsts aizsardzības objektiem ierīkošanu.Pašreiz nav pieejama precīza informācija par to zemes īpašnieku skaitu, kurus skars plānotie grozījumi Aizsargjoslu likumā, jo šāda informācija atsevišķi netiek apkopota un uzkrāta. Šādas informācijas apkopošanai un iegūšanai ir nepieciešami lieli resursi, kas pārsniedz nepieciešamību pēc šādas informācijas apkopošanas. Paredzētais regulējums attieksies tikai uz nākotnes darījumiem un nav attiecināms uz jau noslēgtajiem darījumiem.Aizsargjoslas un tajos noteiktie ierobežojumi personām pieejami Apgrūtināto teritoriju informācijas sistēmā (ATIS). |
| 2. | Tiesisikā regulējuma ietekme uz tautsaimniecību un administratīvo slogu | Likumprojekts šo jomu neskar. |
| 3. | Administratīvo izmaksu monetārs novērtējums | Likumprojekts šo jomu neskar. |
| 4.  | Atbilstības izmaksu monetārs novērtējums | Likumprojekts šo jomu neskar. |
| 5. | Cita informācija | Nav. |

|  |
| --- |
| **III. Tiesību akta projekta ietekme uz valsts budžetu un pašvaldību budžetiem** |
| Projekts šo jomu neskar |

|  |
| --- |
| **IV. Tiesību akta projekta ietekme uz spēkā esošo tiesību normu sistēmu** |
| 1. | Saistītie tiesību aktu projekti | 6 mēnešu laikā pēc likumprojekta stāšanās spēkā izdodami Ministru kabineta noteikumi par aprobežojumiem aizsargjoslās ap paaugstinātā drošības līmeņa valsts aizsardzības objektiem.6 mēnešu laikā pēc likumprojekta stāšanās spēkā Ministru kabinets pieņems noteikumus (iesniedz Aizsardzības ministrs), kas nosaka kārtību, kādā Aizsardzības ministrija izmanto pirmpirkuma tiesības aizsargjoslās ap valsts aizsardzības objektiem, tajā skaitā aizsargjoslās ap paaugstināta drošības līmeņa valsts aizsardzības objektiem, un sniedz atļauju par nekustamo īpašumu atsavināšanu aizsargjoslās ap valsts aizsardzības objektiem, tajā skaitā aizsargjoslās ap paaugstināta drošības līmeņa valsts aizsardzības objektiem. |
| 2. | Atbildīgā institūcija | Aizsardzības ministrija. |
| 3. | Cita informācija | Nav. |

|  |
| --- |
| **V. Tiesību akta projekta atbilstība Latvijas Republikas starptautiskajām saistībām** |
| Likumprojekts šo jomu neskar. |

|  |
| --- |
| **VI. Sabiedrības līdzdalība un komunikācijas aktivitātes** |
| 1. | Plānotās sabiedrības līdzdalības un komunikācijas aktivitātes saistībā ar projektu | Saskaņā ar Ministru kabineta 2009.gada 25.augusta noteikumu Nr.970 “Sabiedrības līdzdalības kārtība attīstības plānošanas procesā” 7.4.1.apakšpunktu sabiedrības pārstāvji it aicināti līdzdarboties, rakstiski sniedzot viedokli par likumprojektu. Sabiedrības pārstāvji ir informēti par iespēju līdzdarboties, publicējot paziņojumu par līdzdalības procesu Aizsardzības ministrijas tīmekļvietnē [*www.mod.gov.lv*](http://www.mod.gov.lv). |
| 2. | Sabiedrības līdzdalība projekta izstrādē | Likumprojekts publicēts Aizsardzības ministrijas mājaslapas sadaļā “Sabiedriskās un publiskās apspriešanas”. |
| 3. | Sabiedrības līdzdalības rezultāti | Sabiedrības pārstāvji nav izteikuši viedokli par likumprojektu. |
| 4. | Cita informācija | Nav |

|  |
| --- |
| **VII. Tiesību akta projekta izpildes nodrošināšana un tās ietekme uz institūcijām** |
| 1. | Projekta izpildē iesaistītās institūcijas | Aizsardzības ministrija, Nacionālie bruņotie spēki. |
| 2. | Projekta izpildes ietekme uz pārvaldes funkcijām un institucionālo struktūru.Jaunu institūciju izveide, esošu institūciju likvidācija vai reorganizācija, to ietekme uz institūcijas cilvēkresursiem | Ar likumprojekta pieņemšanu tiks panākta Nacionālo bruņoto spēku spēju efektivizēšana veikt tiem likumā notiektos uzdevumus un tiks paaugstināts drošības līmenis. |
| 3. | Cita informācija | Nav |

Aizsardzības ministrs A.Pabriks

Valsts sekretārs J.Garisons

04.02.2019. 09:49

1339

S.Lepere, 67335243

Santa.Lepere@mod.gov.lv